359/2022

Útdráttur

Sóknaraðili R ehf. kærði úrskurð Héraðsdóms Reykjavíkur þar sem gagnsök R ehf. var vísað frá dómi í máli sem R höfðaði á hendur honum ásamt V og S&R hf. Í úrskurði Landsréttar var komist að þeirri niðurstöðu að krafa sóknaraðilans R ehf. í gagnsök hafi hvorki verið samkynja aðalkröfu í málinu né ætti hún rætur að rekja til sama atviks, aðstöðu eða löggernings sbr. 2. mgr. 28. gr. laga nr. 19/1991. Brast því skilyrði fyrir höfðun gagnsakarinnar. Var af þeirri ástæðu hinn kærði úrskurður staðfestur.

Úrskurður Landsréttar

Landsréttardómararnir E-kk-nf J-kk-nf, R-kvk-nf H-kvk-nf og Þ-kk-nf I-kk-nf N-kk-nf kveða upp úrskurð í máli þessu.

Málsmeðferð og dómkröfur aðila

1

Sóknaraðili skaut málinu til Landsréttar með kæru 3. júní 2022. Greinargerð varnaraðila Reykjavíkurborgar barst réttinum 22. júní 2022 og greinargerð varnaraðila Vegagerðarinnar 23. sama mánaðar. Kærður er úrskurður Héraðsdóms Reykjavíkur 23. maí 2022 þar sem gagnsök sóknaraðila í máli sem Reykjavíkurborg höfðaði á hendur honum ásamt Vegagerðinni og Smith & Norland hf. var vísað frá dómi.

Kæruheimild er í j-lið 1. mgr. 143. gr. laga nr.91/1991 um meðferð einkamála.

2

Sóknaraðili krefst þess að hinn kærði úrskurður verði felldur úr gildi og lagt fyrir héraðsdóm að taka gagnsök hans til efnismeðferðar. Þá krefst sóknaraðili kærumálskostnaðar.

3

Varnaraðilar krefjast þess að hinn kærði úrskurður verði staðfestur. Þá krefjast þeir kærumálskostnaðar.

Niðurstaða

4

Eins og rakið er í hinum kærða úrskurði höfðaði Reykjavíkurborg 15. júní 2021 mál gegn Vegagerðinni, Reykjafelli ehf. og Smith & Norland ehf. í því skyni að fá hnekkt úrskurði kærunefndar útboðsmála 16. desember 2020 í máli nr. 32/2019. Var málið þingfest fyrir héraðsdómi 24. júní 2021.

5

Með framangreindum úrskurði sínum komst kærunefnd útboðsmála að þeirri niðurstöðu að samningar sem Reykjavíkurborg og Vegagerðin gerðu árið 2019 við Smith & Norland ehf. um kaup á búnaði og þjónustu vegna uppfærslu á miðlægri stýringu umferðarljósa hefðu verið yfir viðmiðunarfjárhæðum og því hafi borið að bjóða þau út á Evrópska efnahagssvæðinu. Var Reykjavíkurborg og Vegagerðinni gerð sekt og viðurkennd skaðabótaskylda þeirra gagnvart Reykjafelli ehf. vegna kostnaðar af því að taka þátt í útboði um stýribúnað umferðarljósa sem auglýst var sama ár en Reykjavíkurborg felldi niður. Dómkröfur Reykjavíkurborgar í aðalsök eru aðallega þær að úrskurður kærunefndarinnar verði felldur úr gildi, til vara að fellt verði úr gildi ákvæði úrskurðarins um stjórnvaldssekt og málskostnað en að því frágengnu að sektarfjárhæð og fjárhæð málskostnaðar verði verulega lækkuð.

Sóknaraðili höfðaði gagnsök á hendur Reykjavíkurborg og Vegagerðinni 22. júlí 2021 og krafðist þess að viðurkennt yrði með dómi að við innkaup á stýribúnaði umferðarljósa væri Reykjavíkurborg og Vegagerðinni óheimilt að setja skilyrði sem vísa til miðlægs stýribúnaðar sem keyptur var af Siemens árið 2019 eða annars búnaðar frá framleiðandanum Siemens.

6

Samkvæmt 2. mgr. 28. gr. laga nr. 91/1991 er heimild til að hafa uppi gagnkröfu með gagnsök í einkamáli háð því að krafa sé annað hvort samkynja kröfu í aðalsök eða að þær eigi báðar rætur að rekja til sama atviks, aðstöðu eða löggernings. Samkvæmt framangreindu varða dómkröfur varnaraðilans Reykjavíkurborgar í aðalsök niðurstöðu úrskurðar kærunefndar útboðsmála um útboðsskyldu og skaðabótaskyldu vegna útboðs sem fellt var niður. Krafa sóknaraðilans Reykjafells ehf. í gagnsök varðar á hinn bóginn skilmála í útboðum sem varnaraðilar kunna síðar að standa að.

Þessi krafa er hvorki samkynja aðalkröfu í málinu né á hún rætur að rekja til sama atviks, aðstöðu eða löggernings. Brast því skilyrði fyrir höfðun gagnsakarinnar. Þegar af þeirri ástæðu verður hinn kærði úrskurður staðfestur.

7

Sóknaraðila verður gert að greiða varnaraðilum kærumálskostnað eins og í úrskurðarorði greinir.

Úrskurðarorð :

Hinn kærði úrskurður er staðfestur.

Sóknaraðili, Reykjafell ehf., greiði varnaraðilum, Reykjavíkurborg og Vegagerðinni, hvorum um sig, 250.000 krónur í kærumálskostnað.